和陳阜卿爲湯與立壽次韵
作者：王之道
朝代：宋

paragraphs: 我聞無量壽，世作天人師。
有禱必應感，如形影隨之。
吾見盛德士，吏隠江之湄。
巖巖棟梁材，爲桷豈所宜。
守道心自適，怡然見雙眉。
何當日千里，整頓黄金羈。
嗟予拙無用，正坐千林姿。
荷兄獨青眼，少雪群兒欺。
蘭菊雖異芳，春秋莫予遺。
相逢一尊酒，駐馬聊共持。
偶觀香霧鬰，彷彿初生時。
願兄壽無量，登庸侍彤墀。
年年遇今日，酌酒共瑶巵。